Webinaar lig boere in hoe om veesiektes te vermy | Netwerk24
Webinaar lig boere in hoe om veesiektes te vermy
Deur Lourens Schoeman 29 Junie 2020 22:51
Die instelling van ’n doeltreffende biosekuriteitsprogram om veekuddes teen die uitbreek van siektes te beskerm verg baie goeie beplanning.
Dit was een van die belangrikste besprekingspunte op die Melkprodusente-organisasie (MPO) Opleidingsinstituut se eerste gratis aanlyn webinaar oor biosekuriteitsbestuur op 18 en 19 Junie.
Die webinaar is deur altesaam 54 rolspelers in die veebedryf bygewoon.
Dr. Chris van Dijk, uitvoerende hoof van die MPO, het die kursus aangebied en twee bekende veeartse, drs. Faffa Malan en Shaun Morris, het aan ’n paneelbespreking deelgeneem.
Hulle het onder meer beklemtoon dat dit belangrik is om aandag te gee aan dag-tot-dag-aktiwiteite, wat al buite die plaashek begin.
Die instelling van ’n effektie-we biosekuriteitsprogram om jou kudde teen die uitbreek van siektes te beskerm verg goeie beplanning.
Nuwe diere wat aangekoop word, moet lank genoeg geïsoleer (kwarantyn) word en verkieslik ook deur die nuwe eienaar vir siektes getoets word.
Hierbenewens is dit vir die algemene gesondheid van ’n kudde belangrik dat produsente sowel as arbeiders voldoende opleiding ontvang.
Dit sal beteken dat hulle risiko’s op die plaas en in die melkstal kan raaksien en verstaan en met oplossings vorendag kan kom.
Hierbenewens behoort ’n kudde-spesifieke inentingsprogram saam met die kuddeveearts opgestel te word.
Só kan siektes wat produksieverliese mag veroorsaak tot die absolute minimum beperk word.
Die volgende aanlyn kursus oor biosekuriteit vind op 6 en 7 Julie plaas.
Belangstellendes kan aanlyn registreer vir die gratis webinaar. Produsente, werkers, insetverskaffers en veeartse is welkom om dit by te woon.
Kontak Corlia Oberholzer vir verdere inligting by 082 451 4911 of corlia@mpo.co.za.
Meer oor: Chris Van Dijk | Kuddebeplanning | Veesiektes | Biosekuriteitsprogram
Veesiektes kom deur ’n plaashek